I. Šimko, minister vnútra SR: (2001-09-18):
Tieto skutočnosti v plnej miere potvrdili aj rokovania výborov Národnej rady Slovenskej republiky, ktorým bol vládny návrh zákona pridelený na prerokovanie. Na ich schôdzach zaznelo k vládnemu návrhu zákona o prechode niektorých kompetencií z orgánov štátnej správy na obce a na samosprávne kraje veľa pripomienok. Niektoré z nich boli v rámci rozpravy vysvetlené a poslanci od nich odstúpili. Napriek tomu spoločná správa predkladaná gestorským výborom obsahuje viac ako 90 návrhov na úpravu predloženého textu. Z nich však viac ako polovica sa týkala článkov upravujúcich prechod pôsobností na úseku školstva. Už len z tohto sa dá dedukovať zložitosť celej problematiky. Pokiaľ ide o ostatné pripomienky, polemika sa viedla k spresneniu čl. I navrhovaného zákona, a to najmä v ústavnoprávnom výbore. K tomu chcem uviesť, že akceptujem pripomienky uvedené v bodoch 1, 2, 3, 8, 10 až 13, 15 až 17 a 20 a 22 spoločnej správy. Navrhované úpravy precizujú interpretačné pravidlo, dávajú do súladu základné ustanovenia s terminológiou ústavy a vo vzťahu k hlavnému mestu Slovenskej republiky Bratislave a mestu Košíc, ktoré majú osobitné zákony o svojej samospráve, dávajú návod, aby sa presúvané kompetencie v nich vykonali čo najlepšie. Keďže sa prerokúvania návrhu v jednotlivých výboroch zúčastňovali aj zástupcovia ministerstiev, do pôsobnosti ktorých patria úseky, na ktorých sa presúvajú kompetencie, predpokladám, že došlo k vyjasneniu názorov a že spoločná správa k jednotlivým článkom obsahuje pripomienky, ktorých schválenie lepšie naplní ducha zákona v snahe posilniť územnú samosprávu a zreteľne vymedziť hranicu medzi jej kompetenciami a kompetenciami orgánov štátnej správy. O zložitosti názorov svedčí aj fakt, že niektoré výbory k návrhu neprijali platné uznesenie. Preto ani pripomienky, ktoré na nich zazneli, nie sú súčasťou spoločnej správy. O spoločnej správe k vládnemu návrhu rokoval gestorský výbor vlastne dnes do skorého rána, a to aj za účasti zástupcov ministerstva vnútra a iných príslušných ministerstiev. Na tomto rokovaní sa dosiahla zhoda názorov na väčšinu uplatnených pripomienok a s tými, ktoré odporúča prijať gestorský výbor, súhlasím. Vážené panie poslankyne, vážení páni poslanci, vzhľadom na to, že prvé čítanie sme končili pomerne neskoro večer a v prvom čítaní mi pani poslankyňa Tóthová položila niekoľko otázok a ja som nechcel odpovedať v jej neprítomnosti, keďže ste tu pani poslankyňa v tom čase už neboli, dovolím si na niektoré otázky odpovedať teraz, pretože ich považujem za vážne, tie otázky, a myslím si, že má zmysel sa nimi zaoberať. Pokiaľ ide o všeobecne záväzné nariadenia obcí a vyšších územných celkov, treba mať na zreteli, že obidve úrovne samosprávy majú úplne rozdielne kompetencie, ktoré vykonávajú ako originálne, a preto nemôže prísť k rozporu medzi ich všeobecne záväznými právnymi predpismi. A pokiaľ ide o výkon štátnej správy, sú tieto právne normy limitované splnomocňovacím ustanovením zákona. Preto taktiež nemôže prísť k ich vzájomnému rozporu. Pokiaľ ide o preskúmavanie rozhodnutia starostu vydaného podľa zákona o správnom konaní, zákon rozlišuje, či ide o rozhodnutie pri plnení úloh preneseného výkonu štátnej správy, keďže o odvolaní rozhodne štátny orgán, a či ide o rozhodnutie o práve alebo povinnosti, o ktorom je starosta oprávnený rozhodovať podľa osobitných zákonov a podľa pravidiel zákona o správnom konaní, ale v rámci samosprávy. V takomto prípade však nemožno do samosprávnych funkcií obce zasahovať preskúmavaním rozhodnutia orgánom štátnej správy, ale len nezávislým súdom. Pokiaľ ide o otázku zodpovednosti za škodu spôsobenú rozhodnutím obce, môžem vás, pani poslankyňa, ubezpečiť, že túto otázku vláda rieši a ministerstvo spravodlivosti pripraví do konca roka návrh osobitnej právnej úpravy, ktorá bude riešiť danú problematiku a ktorá nahradí doterajšiu úpravu obsahujúcu len zodpovednosť orgánov štátu. A bude ju konštruovať ako zodpovednosť objektívnu. Pri tejto príležitosti ale predsa chcem povedať aj svoj osobný názor, pokiaľ ide o vlastne celý ten rozsah kompetencií, ktoré budú originálnymi kompetenciami, o ktorých budú rozhodovať orgány územnej samosprávy obidvoch úrovní. Nazdávam sa, že napriek tomu, že doteraz sa celkom vážne ešte nediskutovalo dostatočne o tejto problematike a že naozaj je pravda, a ústavne to ani inak nemôže byť, že o odvolaní môžu rozhodovať súdy, toto vyvolá veľmi rýchlu diskusiu o správnom súdnictve. A v tomto smere považujem aj vaše pripomienky za opodstatnené. Vážené panie poslankyne, vážení páni poslanci, napriek uvedeným skutočnostiam vás prosím, aby ste pri schvaľovaní pripomienok postupovali uvážlivo a prijali takú právnu úpravu, ktorá bude na prospech našej spoločnosti. Prosím vás, aby ste vládny návrh so schválenými úpravami podporili. Ďakujem vám za pozornosť.